b'\n_START_ARTICLE_\nSiegfried B\xc3\xb6hm\n_START_PARAGRAPH_\nSiegfried B\xc3\xb6hm (20. august 1928 Plauen \xe2\x80\x93 4. mai 1980 Ida-Berliin) oli Saksa DV riigitegelane._NEWLINE_P\xc3\xb5hikooli l\xc3\xb5petamise j\xc3\xa4rel \xc3\xb5ppis Siegfried B\xc3\xb6hm kaubandust. 1947. aastal astus ta Saksa Vaba Noorsoo Liitu, 1948. aastal Saksamaa Sotsialistlikku \xc3\x9chtsusparteisse. 1948\xe2\x80\x931953 oli B\xc3\xb6hm Saksa Vaba Noorsoo Liidu funktsion\xc3\xa4\xc3\xa4r. 1953\xe2\x80\x931954 t\xc3\xb6\xc3\xb6tas ta Espenhaini pruuns\xc3\xb6eelektrijaamas. 1954\xe2\x80\x931958 \xc3\xb5ppis B\xc3\xb6hm Leipzigi Karl Marxi \xc3\x9clikoolis. Alates 1959. aastast t\xc3\xb6\xc3\xb6tas ta Saksamaa Sotsialistliku \xc3\x9chtsuspartei Keskkomitee planeerimise ja rahanduse t\xc3\xb6\xc3\xb6grupis, alates 1963. aastast selle juhatajana._NEWLINE_Alates 12. detsembrist 1966 kuni 4. maini 1980 oli Siegfried B\xc3\xb6hm Saksa DV rahandusminister._NEWLINE_4. mail 1980 leidis B\xc3\xb6hmi poeg Siegfried B\xc3\xb6hmi ja ta naise nende magamistoast mahalastutena. Ametliku versiooni kohaselt tahtis B\xc3\xb6hm oma perekonna juurest \xc3\xa4ra minna. Armukadedushoos olevat ta naine esmalt lasknud maha Siegfried B\xc3\xb6hmi ja seej\xc3\xa4rel ka enda. Avalikkusele teatati, et tegemist oli traagilise \xc3\xb5nnetusjuhtumiga._NEWLINE_B\xc3\xb6hmi perekond ei uskunud ametlikku versiooni. 2003. aastal teatas Saksamaa Liiduprokuratuur, et on asunud uurima B\xc3\xb6hmi surma asjaolusid, kuna tegemist v\xc3\xb5is olla Stasi salam\xc3\xb5rvaga. B\xc3\xb6hm olevat kritiseerinud Saksa DV juhtkonna poliitikat ning teda peeti julgeolekuriskiks ja otsustati likvideerida.'